My studio is aan my huis gebou. Ek kan dus rustig en laat werk terwyl die res van die huis slaap. My studio is baie groot met 'n gesellige sitkamertjie en genoeg ruimte vir my en die honde, en om aan 'n paar skilderye gelyk te werk. Groot vensters kyk uit op my tuin. Die groot spasie en rustigheid maak dit 'n ideale plek vir kunsklasse en ook om te ontvlug en teontspan. Een maal elke 2 maande kry ek studente wat heerlik kom saam verf. Omdat ons op 'n plaas woon en daar nie baie bure naby is nie, is interaksie met ander kunstenaars baie belangrik vir inspirasie en groei. Dit sorg ook dat ek nie heeltemal 'n kluisenaar word nie. My studio is relatief netjies . Ek pak hom self reg wanneer ek dink dis nodig… (een keer per maand...).Ek kan nie funksioneer of werk as iemand anders my goed rondgeskuif het nie.
Ek werk altyd met musiek. Die keuse van musiek word bepaal deur die seisoene van die jaar, asook verskillende seisoene in my lewe. Hoe ek voel bepaal na wat ek luister en wat ek daardie spesifieke dag gaan verf. Musiek het 'n groot invloed op die kleur gebruik. Ek luister na 'n verskeindenheid, maar meestal verkies ek klassieke musiek.
Beeldjies, beelde, BEELDE… meestal van volwassenes, kinders of engele: Ek het maar 'n redelike obsessie met die menslike figuur. Ek versamel ook enigiets wat antiek is en 'n storie vertel. Ek is 'n uiters sentimentele siel en daarom is my huis… dalk te vol!
Verf uit jou hart uit en met eerlikheid. Een van my kunsdosente het eendag vir my gesê: ”Neem 'n idee of voorwerp en kyk hoe jy dit anders kan aanbied; nie soos dit normaalweg lyk of waar dit normaalweg voorkom nie. Verf ook elke dag indien moontlik… of berei 'n skilderdoek voor.” Die idee om iets te skep help my baie om “dinge” te besweer…
Ek werk meestal met metafore, bv. 'n babastoel verteenwoordig 'n kleuter of baba, terwyl 'n swart plastiekstoel 'n volwassene voorstel.
Ek sal brainstorm met breinkaarte in 'n sketsboek oor ‘n onderwerp om 'n metafoor te kry vir die voorwerp ofonderwerp. Ek sal foto's neem, dit bestudeer en opknip, en dan herrangskik in 'n nuwe ruimte. Ek sal ook eksperimenteer om te bepaal watter mediums die konsep die beste gaan pas, myself afsonder, gaan stap en dink oor my prosesse. En… my musiek reg kies!
In 'n familie-bloedlyn is daar altyd of 'n geslagsprobleem, 'n siekte, 'n afwyking, 'n talent of iets soortgelyks wat deurloop OF miskien oorgeerf is. Afhangende van hoe dit, of die persoon, hanteer of aanvaar word, kan dit 'n groot invloed of bydrae hê op die ontwikkeling van die betrokke persoon se identiteit. In my BLOODLINE-werke wou ek hierdie wisselspel van identiteit illustreer. Ek wou ook uitbeeld hoe gemeenskaplike waardes dikwels individue katagoriseer wat nie inpas by die aanvaarde norme binne die gemeenskap nie.